সমান খেলার মাঠ কথাটি দিয়ে ন্যায্যতার একটি ধারণা রূপকার্থে প্রকাশ করা হয়, যা দিয়ে বোঝানো হয় যে যদি কোনও খেলায় অংশগ্রহণকারী সকল ব্যক্তি একই নিয়ম মেনে চলে, তাহলে সেই খেলায় নিয়মতান্ত্রিকভাবে সুযোগের সমতা নিশ্চিত হয়। তবে এই কথাটি দিয়ে প্রতিটি ব্যক্তির সাফল্যের সমান সম্ভাবনা নির্দেশ করা হয় না।  আক্ষরিক অর্থে, কোনও খেলার মাঠ, যেমন ফুটবল খেলার মাঠ যদি একদিকে ঢালু থাকে, তাহলে একটি দল অন্যায্য সুবিধা পেতে পারে। যেহেতু বাস্তব জীবনের কিছু খেলার মাঠ আসলেই এক দিকে ঢালু থাকে, তাই দুই অর্ধের মধ্যবর্তী বিরতির পরে দলগুলির খেলার মাঠের প্রান্ত অদলবদল করার রীতি বিদ্যমান।  রূপক অর্থে কোনও খেলার মাঠে যদি কোনও বহিরাগত হস্তক্ষেপের কারণে খেলোয়াড়দের সুষ্ঠুভাবে প্রতিযোগিতা করার ক্ষমতা প্রভাবিত না হয়, তাহলে সে মাঠকে সমান বলা হয়।  কিছু সরকারি নিয়মকানুন এই ধরনের ন্যায্যতা প্রদানের উদ্দেশ্যে তৈরি করা হয়েছে, যাতে সকল অংশগ্রহণকারী একই নিয়ম মেনে চলতে বাধ্য হয়। তবে এতে হিতে বিপরীতও হতে পারে। উদাহরণস্বরূপ, বৃহত্তর সংস্থাগুলির জন্য ঐসব নিয়মকানুনের জন্য স্থিরকৃত ব্যয়ের জন্য অর্থ পরিশোধ করা অপেক্ষাকৃত সহজ। তাই যদি নিয়মকানুনগুলি ভিন্ন ভিন্ন অংশগ্রহণকারীকে ভিন্ন ভিন্নভাবে প্রভাবিত করে, তবে সেগুলি প্রকৃতপক্ষে সবার জন্য সমান বা একই নয়।[ তথ্যসূত্র প্রয়োজন ]  সমান খেলার মাঠের বিপরীত ধারণাটি হল প্রতিবন্ধীকরণ। এখানে খেলার ফলাফলকে আরও সমান করার জন্য অসম নিয়ম প্রণয়ন করা হয়।   উদাহরণ  সরকার, নিয়ন্ত্রক সংস্থা ও ক্রীড়া সংস্থাগুলি একটি 'সমান খেলার মাঠ' তৈরির চেষ্টা করতে পারে।  এই ধরনের নিয়ন্ত্রণমূলক কাজের কিছু উদাহরণ হল: ভবন আইন (বিল্ডিং কোড), উপাদানের বিনির্দেশ এবং অঞ্চল সীমাবদ্ধকরণ, যা একটি সূচনা বিন্দু / একটি ন্যূনতম মান তথা একটি "সমান খেলার মাঠ" তৈরি করে।   শিক্ষা    নিম্ন আয়ের পরিবারের শিক্ষার্থীদের বৃত্তির জন্য বিবেচনা করা যেতে পারে, যাতে তারা বিশ্ববিদ্যালয়ে উচ্চশিক্ষা লাভ করতে পারে। (প্রতিবন্ধীকরণের বিপরীতে; নিচে দেখুন)   ওয়েব ২.০    অতীতে কেবল অল্পসংখ্যক নির্বাচিত ব্যক্তির জন্যই বই প্রকাশ করা সহজ ছিল, কারণ এই খাতে সাধারণ ব্যক্তিদের অনুপ্রবেশে প্রতিবন্ধকতা ছিল। বিশ্বব্যাপী আন্তর্জালভিত্তিক (ইন্টারনেট) সংযুক্তির আবির্ভাবের সাথে সাথে বর্তমানে অনেক ব্যক্তির পক্ষে ওয়েবসাইট (আন্তর্জালিক ক্ষেত্র), উইকিপিডিয়ার মতো উইকি-জাতীয় প্রকাশনা প্রযুক্তি ও স্ব-প্রকাশনা মঞ্চের মাধ্যমে রচনা আন্তর্জালে প্রকাশ করা অনেক সহজ হয়ে গেছে।   মোটরযান শিল্প    নির্মাতাদের প্রমাণ করতে হবে যে প্রতিটি গাড়ি চালানোর জন্য "নিরাপদ"।   ক্রীড়া    প্রতিটি দলকে প্রতিপক্ষ দলের সমান সংখ্যক খেলোয়াড় মাঠে নামাতে হবে।  ফর্মুলা ওয়ান প্রতিযোগিতায় সব গাড়ি ও চালককে প্রতিযোগিতায় অংশগ্রহণের আগে একই নিয়ম মেনে চলতে হয়। এমনকি গাড়ি ও চালকের ওজনের সমষ্টিও সংশোধন করা হয়েছে ও প্রতিপক্ষের সাথে সমান করা হয়েছে।   ব্যক্তিনিষ্ঠতা  "খেলার মাঠ সমান করা" কথাটির অর্থ ব্যক্তিনিষ্ঠ হতে পারে, অর্থাৎ ব্যক্তিভেদে ভিন্ন অর্থ বহন করতে পারে। যেমন যখন কোনও নিয়মকানুন ফলাফলের সম্ভাব্যতার বন্টন পরিবর্তন করে না, তখন সেই নিয়ম ন্যায্য না-ও প্রতিভাত হতে পারে। উদাহরণস্বরূপ, কারও কারও মতে সমস্ত কোম্পানিকে একই হারে কর্পোরেট আয়কর দিতে বাধ্য় করলে একটি "সমান খেলার মাঠ" তৈরি হয়। কিন্তু এর বিপরীতে কেউ কেউ বলতে পারেন যে এটি কোনও সমান খেলার মাঠ নয়, কারণ যদিও সমস্ত কোম্পানির জন্য আবশ্যকীয়তা সমান, বৃহত্তর কোম্পানিগুলির কর প্রদানের জন্য বেশি সম্পদের যোগাড় থাকতে পারে।   উদাহরণ    বিভিন্ন মানুষের জন্য বিভিন্ন নিয়মকে "সমান খেলার মাঠ" হিসেবে বর্ণনা করা:  "সেন্সবারির প্রধান নির্বাহী জাস্টিন কিং সরকারকে এই বলে আক্রমণ করেছেন যে সরকার কেবল আন্তর্জালভিত্তিক (অনলাইন-ওনলি) প্রতিদ্বন্দ্বীদের উপর যেমন অ্যামাজনের উপর কর আরোপ না করে প্রধান বাণিজ্যিক সড়কের খুচরা বিক্রেতাদের উপর অন্যায্য বোঝা তৈরি করছে। তিনি সমান সুযোগের আহ্বান জানিয়েছেন ও বলেছেন যে রাজনীতিবিদদের এ ব্যাপারে পদক্ষেপ নেওয়া উচিত, নয়তো প্রধান বাণিজ্যিক সড়কের বাণিজ্য আরও সঙ্কুচিত হওয়ার ঝুঁকিতে পড়বে। কিং বলেন: 'যুক্তরাজ্যে শুধুমাত্র ইন্টারনেটভিত্তিক খুচরা বিক্রেতাদের তুলনায় বাস্তব জীবনের খুচরা বিক্রেতাদের উপর খুব বেশি পরিমাণে করের বোঝা বহন করতে হয়।'"    আরও দেখুন    মুক্ত বাণিজ্য   ন্যায্য বাণিজ্য  সমান সুযোগ  খেলার বিচারক (রেফারি)   বহিঃসংযোগ    তথ্যসূত্র   বিষয়শ্রেণী:প্রতিযোগিতা (অর্থনীতি) বিষয়শ্রেণী:অর্থনৈতিক বৈষম্য